SAN FERNANDO CITY, LA UNION - Kalpasan ti ipupusay ti maysa a trainee ti Philippine Coast Guard (PCG) La Union idi napalabas a lawas ket naannad ita ti grupo kadagiti trainees-da.
Immunan a naipadamag ti pannakatay ni April Vanessa Pimpe, 22, tubo iti Davao City, gapu iti heat stroke bayat a dimmanon pay iti 41.7 degrees Celsius ti temperatura ti bagina.
Segun ken ni Lt. Noemi Cayabyab, Corps Director ti Class 33 a pakaibilangan ti 45 a trainees, ikonkonsiderada ita ti pannakaitantan dagiti nadadagsen a physical activities no nakaro unay ti kinabara ti panawen.
Kinunana a napateg nga ipangruna ti salun-at ken kinatalged dagiti trainees dagitoy iti ania man a sakit.
Iti agdama ket marikrikna ti 27 agingga 34 degrees Celsius a kinabara ti panawen iti nagduduma a paset ti probinsia nangruna kadagiti coastal areas kas iti San Fernando City.
ilo_Latn ilo_Latn ilo_Latn ilo_Latn ilo_Latn